Иван Вазов
Двайсетий век

chitanka.info

Стоиме на прага на двайсетий век.

Светът ще го среща със пенести чаши

и с песни, с надежди — че той ще е лек —

        мислителят само се плаши.

Ний влазяме в нов век, но не в нови дни.

Въпроси зловещи висят нерешени,

неправди царуват и вечни злини,

        вериги дрънчат нестрошени.

Печално наследсво изминалий век

на новий предава — тъй както прие го.

Недъзи вековни очакват лек…

        о, ще ли го найдат и в него?

Ил пак ще да скърца всемирний хомот

и гол меч — не разум ще има надвластье?

А как изжаднял е човешкият род

        за правда, за мир и за щастье!…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.